Juneda estrena la Cursa de les Cassoles | Notícies | SomGarrigues
Dijous, 29 de maig de 2014 - Juneda
Juneda estrena la Cursa de les Cassoles
Hi haurà dos recorreguts, un de 10 i un de 5 km.
El Concurs de Cassoles de Tros de Juneda, que el diumenge 8 de juny arriba a la seua 36a edició, incorpora enguany una novetat: la Cursa de les Cassoles, que es farà a 2/4 de 8 de la tarda del dia abans, organitzada pel Consell Esportiu de les Garrigues, l'Ajuntament de Juneda i entitats del municipi.
Comptarà amb dos recorregut, un de 10 km i un de 5 km, que discorreran per la banqueta de la Quarta Séquia del Canal d'Urgell al seu pas per Juneda, pels paratges de la Primera i Segona Màquines i pel costat dels 9 Salts.
La sortida i l'arribada seran al recinte de les piscines. Hi haurà els següents serveis al corredor:
- Avituallament al km 5 i a l'arribada (entrepà + beguda+ fruita)
- Obsequi d'uns pantalonets curts. Clica per veure l'obsequi.
- Un pernil pels 3 primers/es de la cursa de 10 km.
- Punts quilomètrics ben senyalitzats.
- Cronometratge amb xip a través d'Iter 5 Gestió Esportiva.
- Invitació per a les cassoles del dia 8 de juny.
- Servei de fisioteràpia a l'acabar la cursa (a càrrec de Fisio Juneda).
- Bany nocturn gratuït as les piscines.
Una estona abans de la cursa, a les 18h, hi haurà curses lúdiques per als més petits (curses de sacs, patins i patinets) i inflables.
Tot i que l'associació La Banqueta organitza periòdicament jornades de voluntaris per endreçar el passeig arbrat, n'ha convocat una aquest dissabte amb la mirada posada a la Cursa. El propòsit és tallar branques i segar l'herba en el tram comprès entre la Segona Màquina i els Nou Salts.